List premiérovi
Vážený pán premiér,
veríme, že ste zaznamenali najväčšiu environmentálnu podpisovú akciu v dejinách Slovenska, ktorú do dnešného dňa podpísalo už viac ako 62 tisíc ľudí. Občianska iniciatíva MY SME LES, a jej požiadavky formulované v DESATORO PRE LES, spojili ľudí nespokojných s hospodárením v slovenských lesoch, predovšetkým však na území národných parkov, ktoré predstavujú najvýznamnejšie prírodné dedičstvo Slovenskej republiky.
V tejto iniciatíve upozorňujeme, že situácia v slovenských lesoch je ozaj vážna! Na Slovensku rýchlym tempom miznú posledné zvyšky najcennejších pralesov, ako aj lokality vzácneho a ohrozeného hlucháňa hôrneho. Národné parky nespĺňajú medzinárodné kritériá, ku ktorým sa Slovenská republika zaviazala, neplnia funkciu ochrany prírody, ktorá je zmyslom ich existencie, a rozsiahla devastácia ničí aj ich potenciál pre rozvoj regiónov trvalo udržateľným spôsobom vďaka turizmu, poľnohospodárstvu a potravinárstvu.
Konkrétne požiadavky iniciatívy podporili okrem verejnosti aj mnohé známe osobnosti, renomovaní vedci a aj niektorí predstavitelia vlády SR. Minister životného prostredia László Sólymos deklaroval viaceré spoločné ciele iniciatívy MY SME LES a Ministerstva životného prostredia SR. Podobne, splnomocnenec vlády SR pre podporu najmenej rozvinutých regiónov Anton Marcinčin sa vyjadril, že regionálny rozvoj chránených území dokáže naštartovať práve cestovný ruch a prírodný turizmus, pokiaľ nebude v konflikte s neúmernou ťažbou.
Na druhej strane Ministerstvo pôdohospodárstva a rozvoja vidieka prostredníctvom "Národného memoranda o lese" požaduje pokračovať v doterajšom spôsobe hospodárenia, čím dáva jasne najavo, že nereflektuje požiadavky spoločnosti na akútne zmeny.
Uvedomujeme si, že praktická realizácia potrebných zmien, vrátane zmien legislatívy, sa môže realizovať len s podporou vlády SR. Verejnosť preto potrebuje poznať Váš názor, názor predsedu vlády Slovenskej republiky, ako aj vidieť konkrétne kroky, ktoré budete realizovať, aby ste vyriešili "konflikt" ochranárov s lesníkmi. Sme presvedčení, že práve Vy ste ten správny "mediátor" v prospech ochrany hodnôt našej spoločnosti. Spoliehame sa na Vás!
Aj preto Vás žiadame o urýchlené prijatie a diskusiu na Úrade vlády SR s cieľom prerokovať uvedenú tému, špeciálne so zameraním na problematiku akútnej potreby ochrany najvzácnejších lesov, zvýšenia štandardov národných parkov podľa medzinárodných kritérií a riešenia rozvoja regiónov na základe prírodného turizmu.
Veríme, že aj Vám záleží na stave prírodného prostredia, a že túto tému beriete vážne minimálne tak, ako 62 000 občanov našej spoločnej krajiny.
S pozdravom,
iniciátori "MY SME LES"
Podmienky súhlasu
- Súhlasím, aby iniciatíva My sme les a Nadácia Aevis ako jej partner spracovali moje osobné údaje v zmysle zákona č. 122/2013 Z. z. o ochrane osobných údajov v znení neskorších predpisov v rozsahu meno, priezvisko a emailová adresa za účelom informovania o aktivitách iniciatívy My sme les. Zároveň súhlasím, aby bolo moje meno a priezvisko boli uvedené medzi signatármi Desatora pre les na www.mysmeles.sk a aby mi na zadanú emailovú adresu boli zasielané správy s informáciami o aktivitách My sme les.
- Súhlas udeľujem iniciatíve My sme les a Nadácii Aevis na dobu neurčitú, pričom tento súhlas môže byť kedykoľvek z mojej strany písomne odvolaný.
- Iniciatíva My sme les a Nadácia Aevis sa zaväzujú neposkytnúť takto získané osobné údaje tretím stranám a na iné účely ako na tie, na ktoré boli zhromaždené.